PYLON คาดผลงาน-อัตรากำไรขั้นต้นปี 60 ฟื้น จากปีนี้ชะลอตามภาวะอุตฯ
PYLON คาดผลงาน-อัตรากำไรขั้นต้นปี 60 ฟื้นตัว จากปีนี้ชะลอตามภาวะอุตฯ, ทยอยรับรู้ฯ Backlog 550 ลบ.ส่วนใหญ่ปีนี้
18 พ.ย. 2559

นายชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่าคาดว่าการเติบโตของอุตสาหกรรมรับเหมางานฐานรากในปีหน้าจะเติบโตมากขึ้น จากงานประมูลรถไฟฟ้า 3 สาย ที่จะเปิดประมูลเร็วๆนี้  ได้แก่ สายสีส้ม-สายสีเหลือง และสายสีชมพู รวมทั้งงานภาคเอกชน คาดว่างานคอนโดฯจะเพิ่มมากขึ้นจากการเปิดตัวโครงการใหม่ๆ  ดังนั้นทิศทางผลการดำเนินงานและอัตรากำไรขั้นต้นมีแนวโน้มจะฟื้นตัวตาม อุตสาหกรรม และจะฟื้นตัวเด่นชัดในปี 60
ปัจจุบันงานในมือ (Backlog) เริ่มฟื้นตัว จากการขับเคลื่อนของงานภาครัฐเป็นส่วนใหญ่ ล่าสุดอยู่ที่ 550ล้านบาท งานที่เริ่มเข้ามาเป็นงานรับเหมาจากภาครัฐ เช่น งานสนามบินสุวรรณภูมิ เฟส 2 และงานรถไฟรางคู่ โดยปริมาณงานเสาเข็มเจาะขนาดใหญ่เริ่มมีมากขึ้นอย่างมีนัยสำคัญ
สำหรับแนวโน้มอุตสาหกรรมในช่วงไตรมาส 4/59 คาดว่าอุตสาหกรรมฐานรากจะฟื้นตัวได้จากโครงการขนาดใหญ่ต่างๆ ที่จะเริ่มก่อสร้าง และงานประมูลขนาดใหญ่ที่ทยอยออกมา ซึ่งจะสร้างความมั่นใจให้กับภาคเอกชนในการลงทุนมากยิ่งขึ้น โดยเฉพาะอสังหาริมทรัพย์ตามแนวรถไฟฟ้า ประกอบกับบริษัทฯมีความพร้อมที่จะเข้าไปรองรับโอกาสที่กำลังจะเกิดขึ้น และมีฐานะทางการเงินที่แข็งแกร่งอย่างมาก
 ด้านผลประกอบการของบริษัทในงวดไตรมาส 3/59 บริษัทฯ มีกำไรสุทธิ 41.57 ล้านบาท เพิ่มขึ้นจากงวดเดียวกันของปีก่อน 9.18 ล้านบาท หรือเพิ่มขึ้น 28.32% ส่วนกำไรสุทธิสำหรับงวด 9 เดือนแรกของปีนี้เท่ากับ 119.56 ล้านบาท ลดลงจากงวดเดียวกันของปีก่อน 34.88 ล้านบาท หรือลดลง 22.59%  โดยบริษัทฯมีรายได้จากการรับจ้างงานก่อสร้างสำหรับงวดไตรมาส 3/59 อยู่ที่  291 ล้านบาท เพิ่มขึ้นจากงวดเดียวกันของปีก่อน 37.42 ล้านบาท หรือเพิ่มขึ้น 14.76% ส่วนงวด 9 เดือนแรกของปีนี้มีรายได้อยู่ที่ 788.23 ล้านบาท ลดลงจากงวดเดียวกันของปีก่อน 166.12 ล้านบาท ลดลง 17.41%  
        
                